สิ่งที่ผู้ใหญ่สามารถเรียนรู้ได้จากผู้ประกอบการรุ่นเยาว์

ในปัจจุบันเทคโนโลยีอินเทอร์เน็ตได้เปิดกว้างสำหรับทุกคนในการทำธุรกิจ ในบทความนี้ผมจะพาคุณมาทำความรู้จักกับผู้ประกอบการรุ่นเยาว์ และธุรกิจของพวกเขาซึ่งใช้อินเทอร์เน็ตเป็นจุดเริ่มต้น Start ธุรกิจของพวกเขา ผมหวังว่าคุณอาจจะได้แง่คิดอะไรบางอย่างจากเด็กเหล่านี้ในการทำธุรกิจของคุณ

ย้อนกลับไปในวัยเด็ก เกมเศรษฐีน่าจะเป็นสิ่งใกล้ตัวที่สุดที่ทำให้เรารู้สึกถึงคำว่า “รวย” ด้วยเงินปลอมเป็นฟ่อน ๆ ที่สามารถเนรมิตอาณาจักรเงินล้าน รวมถึงสัมผัสแห่งพลังเงินตราที่สามารถจับจ่ายซื้อทุกสิ่งที่เราต้องการได้ แต่นั่นเป็นเพียงอารมณ์ร่วมที่เกิดขึ้นในเกมเท่านั้น

โลกที่หมุนไปอย่างรวดเร็ว ก่อให้เกิดเทคโนโลยีที่ช่วยให้เด็ก ๆ และวัยรุ่นทั่วโลกสามารถสร้างรายได้จากโลกออนไลน์ ซึ่งบางคนหารายได้ได้มากกว่าพ่อแม่ของตัวเองด้วยซ้ำ ผู้ประกอบการรุ่นเยาว์หัวใสเหล่านี้ไม่เพียงเรียนรู้ทักษะต่าง ๆ ในการเริ่มต้นธุรกิจเท่านั้น แต่พวกเขายังให้คำแนะนำที่เป็นประโยชน์ในแบบที่ผู้ใหญ่อย่างเราต้องทึ่งได้อีกด้วย และนี่คือธุรกิจของผู้ประกอบการรุ่นเยาว์เหล่านั้น

Miss O And Friends

Miss O and Friends เว็บไซต์ Social Network สำหรับสาววัยรุ่น ก่อตั้งโดย Juliette Brindak ครั้นเธออายุได้เพียง 10 ขวบ เว็บไซต์นี้ถูกออกแบบสำหรับเด็กสาวในช่วงตั้งแต่ประถมปลาย จนถึงมัธยมต้น ที่เคยหรือกำลังประสบกับช่วงเวลาที่น่าอึดอัดใจ เช่น มีเด็กผู้ชายเข้ามาส่องดูรูป การแบ่งพรรคแบ่งพวกในชั้นเรียน และการถูกกลั่นแกล้ง เรื่องราวเหล่านี้กลายมาเป็นข้อเท็จจริงตีแผ่ในชุมชนแห่งนี้เพื่อให้สมาชิกช่วยกันหาทางออกให้

Miss O ไม่ได้ถูกออกแบบเพียงแค่ให้สาวน้อยได้พบปะและแชร์เรื่องราวกันเท่านั้น แต่ยังนำเสนอข้อมูลเกี่ยวกับซุบซิบดารา การตั้งคำถาม และเกมต่าง ๆ นอกจากนี้ Miss O and Friends ยังได้ปล่อยซีรียส์หนังสือของตัวเอง และปัจจุบันกลายเป็นธุรกิจที่มีมูลค่ากว่า 15 ล้านดอลล่าร์

Brindak กล่าวว่า “แผนธุรกิจของคุณไม่จำเป็นต้องตายตัว เว็บไซต์ในตอนแรกมีเพียง Flash Animation กับบทความเท่านั้น แต่เมื่อเว็บไซต์และชุมชนเติบโตขึ้น ก็เริ่มมีมุมพบปะดารา คอนเสิร์ท และคอลัมน์แนะนำ การมีแผนธุรกิจเปรียบเสมือนเข็มทิศนำทาง แต่คุณอย่ายึดติดจนเกินไป เพราะมันอาจทำให้คุณพลาดโอกาสใหม่ ๆ ได้“

Brindak กล่าวกับผู้อ่านอีกว่า “เป้าหมายของเว็บไซต์นี้ยังคงเดิม คือ การช่วยให้สาวน้อยทั้งหลายมีความมั่นใจ และเห็นคุณค่าของตัวเอง” ในฐานะ CEO ของ Social Network และเจ้าของอาณาจักรหนังสือ “Brindak ยังคงมองหาวิธีใหม่ ๆ ที่จะสามารถ Engage กับสาว ๆ ทั้งหลาย เพื่อสร้างรายได้ และเปิดร้านค้าใหม่ ๆ ขึ้นมาซึ่งเป็นแนวทางที่เหมาะสมสำหรับ Miss O และชุมชนแห่งนี้”

Income Diary

ลองจินตนาการดูว่าถ้าคุณอายุ 16 มีความบกพร่องในการเขียนคำ และออกจากโรงเรียนกลางคันมาอาศัยอยู่บ้านกับพ่อแม่ คุณคงมองไม่ออกว่าคุณจะเป็น Blogger ที่ประสบความสำเร็จได้อย่างไร แต่นี่คือชีวิตจริงของเด็กหนุ่มชาวอังกฤษนาม Michael Dunlop ผู้ก่อตั้ง IncomeDiary.com การเริ่มต้นธุรกิจของ Michael นั้นต่างจาก Miss O and Friends เพราะแผนธุรกิจเด็กหนุ่มคนนี้ผุดออกมาจากหัวเขาโดยตรง และเขาตัดสินใจว่าชีวิตนี้เขาต้องการเป็นผู้ประกอบการที่โลดแล่นเหมือนรถไฟเหาะ

คำแนะนำของ Michael ที่เขาอยากบอกทุกคนที่กำลังเริ่มต้นธุรกิจ คือ “จงทำมันซะ ผู้คนมากมายมักจะบอกให้คุณล้มเลิก และทุกอย่างก็ดูไม่เป็นใจไปหมด แต่คุณไม่ต้องกังวล และขอให้ก้าวต่อไป รวมถึงอย่าใช้เงินเด็ดขาดถ้าคุณยังหาไม่ได้ ผู้คนจำนวนมากใจร้อนและรีบเร่งใช้เงินที่พวกเขาหามาได้ จงประหยัดอดออม เพื่อนำเงินไปลงทุนกับธุรกิจของคุณ และอย่าลืมจ่ายภาษี”

FishFlops

เมื่ออายุ 8 ขวบ Maddie Robinson ได้วาดรูปรองเท้าแตะที่เติมบรรดาสัตว์ทะเลลงไป เธอภูมิใจกับผลงานชิ้นนี้มาก ถึงกับนำไปอวดพ่อพร้อมพูดว่า “พ่อดูนี่ Fishflops” พ่อของ Madison ซึ่งมีชื่อเสียงในอุตสาหกรรมเครื่องแต่งกาย เห็นปุ๊บก็ปิ๊งไอเดียธุรกิจปั๊บ ดังนั้นเขาจึงรีบจดโดเมน FishFlops.com

ผ่านไปไม่กี่ปี Madison ได้เขียนจดหมายถึงผู้ค้าปลีกในห้างชื่อดังอย่าง Nordstrom เพื่อแนะนำ Product ของเธอ ทางห้างได้สั่งออร์เดอร์แรกและ FishFlops ก็ไปปรากฎโฉมครั้งแรกกว่า 60 ร้านค้าในห้าง Nordstrom

Yahoo เคยหยิบเรื่องราวของเด็กสาววัย 15 ปี กับวิธีที่เธอสามารถนำสินค้าไปวางอยู่ในห้าง Nordstrom ได้ ซึ่งมีหลายคนสนใจส่งอีเมล์เข้ามาถามแบบถล่มทลายว่า “ฉันจะสามารถซื้อรองเท้านี้ได้ที่ไหน” การที่ลูกค้าสามารถออกแบบรองเท้าได้เองโดยเลือกสัตว์ทะเล และติดไฟ LED ที่รองเท้า ทำให้ FishFlops ได้รับความนิยมอย่างมากสำหรับผู้ชื่นชอบการเดินเล่นที่ชายหาด

Nordstrom ขายออร์เดอร์แรกหมดอย่างรวดเร็ว และเรื่องราวของเด็กสายวัย 15 ปีได้แพร่กระจายไปทั่ว ทั้งในทีวี และร้านค้าต่าง ๆ ในปี 2013 กว่า 1 ล้านเหรียญ คือ ยอดขายของ FishFlops และแบรนด์นี้กำลังขยายไลน์สินค้าเพิ่มซึ่งมี เสื้อยืด และหนังสือที่เขียนโดย Madison เอง รวมถึงไลน์สินค้าใหม่สำหรับผู้ใหญ่ที่วางขายใน Macy’s Mall

Maddie กล่าวว่า การทำธุรกิจนี้ช่วยให้เธอได้ฝึกทักษะที่สำคัญมาก โดยเฉพาะการพูดในที่สาธารณะ เมื่อเธอต้องอธิบาย Product ในงานแสดงสินค้าอุตสาหกรรม และนำเสนอ Product ให้กับผู้ซื้อในห้าง Stone-faced

บทเรียนสำหรับผู้่ใหญ่น่ะเหรอ จงฟังบุตรหลานของคุณให้ดี เพราะพวกเขามีไอเดียเงินล้าน

Farr Out Foods

เพียงแค่อายุ 14 ปี Farrah Gray ก็กลายเป็นมหาเศรษฐีเงินล้าน เขายังเป็นเด็กหนุ่มที่อายุน้อยที่สุดที่มีออฟฟิศใน Wall Street เป็นของตัวเอง เด็กหนุ่มผู้นี้เริ่มต้นธุรกิจตั้งแต่อายุ 6 ขวบ โดยการขายโลชั่นทาตัว แต่เมื่อย่างเข้าสู่วัยรุ่น Farrah ตัดสินใจเปลี่ยนธุรกิจ เขาได้ก่อตั้งบริษัทอาหารเพื่อสุขภาพอย่าง Farr Out Foods เมื่ออายุได้ 13 ปี และภายหลังได้ขายกิจการเป็นเงิน 1.5 ล้านเหรียญ จากนั้นเขากระโดดไปเล่นธุรกิจสิ่งพิมพ์ นิตยสาร วิทยุและโทรทัศน์ อีกทั้งยังก่อตั้งองค์กรที่รับผิดชอบต่อสังคม โดยโฟกัสไปที่การให้ความรู้ด้านผู้ประกอบการ และช่วยเหลือนักเรียนที่มีประวัติเสี่ยงให้สามารถเข้าเรียนในระดับวิทยาลัยได้

Farrah มั่งคั่งจากการให้คำปรึกษาแก่เจ้าของธุรกิจ และโดยปกติเขามีรายได้จากการรับเชิญไปบรรยายกว่า 10,000 เหรียญต่อครั้ง เขาบอกกับผู้ประกอบการและทุกคนอยากเดินตามรอยเขาว่า

“ผมมีความเชื่ออยู่เสมอ และนำความเชื่อนั้นไปสู่การลงมือทำ ความเชื่อของผม คือ พวกเรากำลังแกะสลักรูปปั้นของตัวเอง กำลังเขียนบทเพลงของเราเอง และกำลังระบายสีลงภาพของเราเองด้วยความสามารถที่พวกเรามี ตัวเราเองนั้น คือ Picassos ที่กำลังแต่งแต้มชีวิตจากเส้นต่อเส้น ใจต่อใจ และผมบอกไม่ได้ว่านี่เพียงพอแล้ว ดังนั้นอย่าดูถูกกำลังของตัวคุณเอง และอย่าลืมว่าสิ่งที่คุณทำยังมีใครสักคนที่กำลังเฝ้ามองอยู่เสมอ”

ชายหนุ่มยังกล่าวต่ออีกว่า “ความสำเร็จไม่ใช่สิ่งที่เกิดขึ้นเพียงชั่วข้ามคืน” แต่มันเป็นกระบวนการ ซึ่งคุณต้องเฝ้าประคับประคองมันไปเรื่อย ๆ อย่างระมัดระวัง และที่สำคัญเลยคือ การหาคนที่ใช่มาทำงานร่วมกับคุณ ไม่ใช่ทำงานให้คุณ ย้ำต้องทำงานร่วมกับคุณ ผมสามารถฝันและดิ้นรนสู้คนเดียวได้ แต่ความสำเร็จที่แท้จริงนั้นมักต้องการความช่วยเหลือ และแรงสนับสนุนจากผู้อื่นเสมอ”